Predkladacia správa

Na základe uznesenia vlády Slovenskej republiky č. 1328 z 11. decembra 2002 k Prioritným úlohám vlády Slovenskej republiky vyplývajúcim z Pravidelnej správy Európskej komisie o pripravenosti Slovenskej republiky na členstvo v Európskej únii z 9. októbra 2002, vláda uložila ministrovi vnútra  zabezpečiť plnenie Prioritných úloh v zmysle predloženého materiálu, konkrétne úlohu 24.9. vyplývajúcu z Hodnotiacej správy Európskej komisie za rok 2002, „Prijať  účinné  opatrenia a posilniť administratívne kapacity na boj s organizovaným zločinom (najmä boj s tzv. „výpalníctvom“), vrátane obchodovania s ľuďmi, sexuálneho zneužívania detí a nezákonného obchodovania s drogami. Predložiť správu o vyhodnotení účinnosti prijatých opatrení“.

	V tejto súvislosti sa predkladá „Správa o vyhodnotení účinnosti prijatých opatrení a posilnení administratívnych kapacít na boj s organizovaným zločinom (najmä boj s tzv. „výpalníctvom“), vrátane obchodovania s ľuďmi, sexuálneho zneužívania detí a nezákonného obchodovania s drogami“.

	Cieľom materiálu je informovať vládu Slovenskej republiky orientačne o súčasnom stave boja proti organizovanej trestnej činnosti (najmä v boji s tzv. „výpalníctvom“), obchodovania s ľuďmi, sexuálneho zneužívania detí a nezákonného obchodovania s drogami, ďalej o niektorých prijatých opatreniach na zlepšenie boja s organizovaným zločinom v uvedenej oblasti a následnom  stručnom vyhodnotení účinnosti prijatých opatrení na zlepšenie boja s organizovaným zločinom dokladovaných výberom niektorých štatistických ukazovateľov z vývoja trestnej činnosti v roku 2003 v porovnaní s rokom 2002 a prehľadom o spáchaných vybraných druhoch trestnej činnosti v Slovenskej republike do konca marca v roku 2003 v porovnaní s rovnakým obdobím roku 2002. Predložená správa neobsahuje informáciu o vyhodnotení účinnosti prijatých opatrení v boji s ďalšími formami organizovaného zločinu, ako je korupcia, pranie špinavých peňazí a terorizmus, keďže Ministerstvo vnútra Slovenskej republiky bude o uvedených formách organizovanej trestnej činnosti informovať vládu Slovenskej republiky v samostatných materiáloch. Správa je obsahovo prepojená so  Správou o bezpečnostnej situácii v SR, ako i  Správou o plnení úloh vyplývajúcich z Komplexného boja so zločinnosťou, ktoré Ministerstrvo vnútra SR spracovalo a predložilo  na rokovanie vlády SR. 

	Materiál prešiel medzirezortným pripomienkovým konaním a predkladá sa na prerokovanie bez rozporov.
	
	Správa nemá ekonomický, finančný a enviromentálny vplyv a ani vplyv na zamestnanosť.